Carl Valentin (SF), 2023-04-25:
Tak for det.
I Socialistisk Folkeparti synes vi, at det vil være fremragende med en plantebaseret kokkeuddannelse.
Og det vil det, fordi vi skal spise meget mere plantebaseret.
Det skal vi gøre for klimaets skyld, for naturens skyld og for dyrenes skyld.
Halvdelen af verdens beboelige areal bliver p.t. brugt på landbrug, og mere end tre fjerdedele af det bliver altså brugt til animalsk produktion, til trods for at kød og mejeriprodukter udgør en markant lavere andel af vores protein- og kalorieindtag.
På baggrund af et spørgsmål, jeg stillede her i Folketinget i sidste periode, kom det frem, at hvis vi begynder at spise efter kostrådene i Danmark, altså bare efter kostrådene, ikke vegetarisk eller vegansk, så kan vi sløjfe 40 pct. af den landbrugsjord, som bliver brugt på at producere vores kost i dag.
Det er altså et kæmpestort potentiale, der ligger her.
Og det er jo, fordi det er enormt ineffektivt at have kæmpestore fodermarker, fodre dyrene med det her foder igennem mange, mange måneder for så at slagte dyrene og spise dyrene.
Det er, lidt simpel sagt, meget mere effektivt at spise planterne direkte.
Men hvorfor er det så specifikt en god idé med en plantebaseret kokkeuddannelse?
Derfor er det bare helt afgørende at få udviklet den grønne gastronomi.
Kokkeuddannelsen skal jo selvfølgelig helt generelt være langt grønnere, men det vil også være godt med en specifik plantebaseret kokkeuddannelse.
Flere og flere især unge vælger animalske produkter fra af klimahensyn og af etiske årsager, og man udelukker altså dem fra at uddanne sig til kokke, hvis man insisterer på, at de for at blive uddannede kokke skal tygge sig igennem en pensumbog, hvor siderne er lavet af skinke.
Derfor skal der være en plantebaseret kokkeuddannelse i Danmark.
Og som bonus kan det her initiativ, hvis vi laver sådan en plantebaseret kokkeuddannelse, forhåbentlig få nogle unge, som i dag vælger at læse på universitetet, til at tage en faguddannelse i stedet for.
Et andet argument er, at vi ovre i Fødevareministeriet, hvor jeg bruger masser af tid, arbejder hårdt på at omstille de offentlige køkkener, men vi skal jo også have den private sektor med, og det vil det her forslag bidrage til.
Det vil gøre det nemmere for de private køkkener at hyre nogen, der kan hjælpe dem med at leve op til de nye kostråd og også generelt at servere grønnere mad.
En kokkeuddannelse, der er plantebaseret, kan også give Danmark positiv international omtale for meget, meget få midler.
Det vil være en historie, som kan sprede ringe i vandet ude i verden, og som også kan være med til at styrke Danmarks grønne omdømme.
Sidst, men bestemt ikke mindst,
er der altså også rigtig mange grønne ngo'er derude, som er klar til at hjælpe os med at sprede nyheden, hvis vi får en plantebaseret kokkeuddannelse og forhåbentlig på den måde også får masser af mennesker til at søge ind på den, og det er jo ikke så ringe endda.
Men jeg har lige lidt afsluttende bemærkninger her til sidst i forhold til den måde, som forslaget fra Alternativets side er indrettet på, som vi ikke er så glade for i SF.
For hvis man skal oprette en ny uddannelse, skal det jo altså ske i dialog med arbejdsmarkedets parter.
Det er måden, som man gør det på i Danmark, og det er jo også vigtigt for uddannelsens legitimitet.
Når vi så forhåbentlig får en plantebaseret kokkeuddannelse en dag, er det også ret centralt, at vi i samme omgang sikrer os, at der er lærepladser nok.
Jeg er ikke i tvivl om, at det nok skal komme, fordi den grønne mad er kommet for at blive, men det er altså også et vigtigt opmærksomhedspunkt, hvis man opretter en plantebaseret kokkeuddannelse.
Vi vil gerne foreslå, at man gør det, at man laver en beretning i Uddannelsesudvalget, som udtrykker, at vi gerne ser en plantebaseret kokkeuddannelse indført, og så arbejder videre for, at det faktisk kommer til at ske.
For vi har både brug for, at vi får en grønnere kokkeuddannelse generelt med flere plantebaserede fødevarer, og at vi også får en helt plantebaseret kokkeuddannelse.
Tak for ordet.